Tankskrell for Fredriksen
Mens rigg og laks går som kuler for skipsreder John Fredriksen, så har hans gamle kjernevirksomhet, Frontline, kommet under press i 2006. Papirtapet til Fredriksen nærmer seg 2 milliarder i år.
2006 har hittil i år vært et jubelår for Oslo Børs og spesielt for rigg og oljeaksjene. Tankmarkedet har derimot ikke vært med på oljeoppturen, og dette går blant annet utover skipsreder John Fredriksens Frontline.
Frontline ble tidligere i år forbikjørt at SeaDrill som Fredriksens viktigste selskap målt i markedsverdi, og trenden er nå ferd med å fortsterkes på grunn av en overraskende svak utvikling i tankmarkedet.
For Fredriksens del, som fortsatt sitter med noe over 26 millioner aksjer i Frontline, så har dette gitt et papirtap i Frontline på 1,8 milliarder kroner siden nyttår, og 3,9 milliarder siden toppen for aksjen i mars i fjor.
Faller mer enn ventet
Utviklingen i stortankmarkedet er ikke helt uventet, men fallet i ratene har kommet raskere og sterkere enn det flere ventet ved inngangen til året. Dette har lagt et ekstrapress på kursen til Frontline som er meget spotorientert.
Situasjonen for Frontlines del er nå at dagratene rederiets supertankere oppnår i spotmarkedet ligger på eller under de nivåene selskapet må ha for å tjene penger på lastene. Rederiets suezmax-tankskip, bidrar imidlertid fortsatt med kroner til bunnlinjen, men i langt lavere grad enn bare for et par måneder siden.
Ifølge Frontlines siste resultatoppdatering, trenger deres supertankere, VLCC'er drøye 24.000 dollar pr. dag for å gi et break even resultat på kontantbasis for de skipene som rederiet har i spotmarkedet. Markedet ligger nå i området 19.500-24.000 dollar pr.dag for reiser ut av den Arabiske Gulf.
Andre kvartal er sesongmessig det svakeste kvartalet for stortankrederiene, på grunn av vedlikeholdsperioder ved raffineriene i USA og i Asia, før det igjen gires opp til det amerikanske høysesong for bilkjøring på sommeren.
-Vi så en forsmak på hva som kunne komme i tredje kvartal i fjor, sier en analytiker til iMarkedet.no, og peker på veksten som nå pågår i tankflåten, og som ble tillagt en del av svekkelsene i tankmarkedet på sensommeren i fjor.
Markedet ble da reddet av orkanene i Mexico-gulfen som stoppet en større del av USA egen produksjon offshore, som dermed måtte dekkes opp med ytterligere laster fra Midtøsten.
Etterspørselen i USA ser imidlertid ikke ut til å ha økt så raskt som markedet trodde i fjor, noe som har ført til at lagrene nå er meget komfortable sammenlignet med situasjonen de siste årene. Dette rammer også tankfarten.
Bunnen tidligere enn ventet
Dersom dagens rater betgner bunnen for tankmarkedet i år, så har den kommet tidligere enn forventet. På shippingderivatbørsen Imarex har tredje kvartal vært forventet å bli bunnen i år. Nå er imidlertid situasjonen at utvikling i april, ligger godt under det aktørene i futuresmarkedet for tanklasterforventer i tredje kvartal.
Mens dagratene for øyeblikket ligger på 19.500 dollar pr. dag i spotmarkedet for en reise fra Midtøsten til Japan, så prises tredje kvartalskontrakten for samme strekning til et ratenivå på rett under 39.000 dollar pr. dag i snitt.
Markedet priser også inn en bedring i utover i andre kvartal, med en snittrate for kvartalet på 33.000 dollar pr.dag. Slår det til, vil Frontline fortsette å tjene penger.
Utbyttene i fare
Det annet moment som analytikerne mener preger Frontline-aksjen, utover den svake markedsutviklingen, er utbyttevennligheten. Frontline signalisert tidligere i år at de vil holde tilbake penger til investeringer i nye områder, mot tidligere å ha pøst ut alt overskudd til aksjonærene.
Selskapet satser nå både offshore på ombygging av gamle tankskip til produksjonskip, men også på ombygging av to eldre suezmax-tankskip til såkalte tungløftskip som skal frakte borerigger verden rundt. Dette kan skape en skepsis, spesielt i det amerikanske aksjemarkedet, som tradisjonelt er meget fokusert på avkastning i form av kontantutbytter.